గీతా రామస్వామి

గీతా రామస్వామి ఒక సామాజిక కార్యకర్త, రచయిత్రి. ఈమె హైదరాబాద్ బుక్ ట్రస్ట్ అనే లాభాపేక్ష రహిత పుస్తక ప్రచురణ సంస్థ తరఫున పనిచేస్తున్నది. ఈమె ఇండియా స్టింకింగ్, టేకింగ్ ఛార్జ్ ఆఫ్ అవర్ బాడీ, ఆన్ దెయిర్ ఓన్, ది ఆక్స్‌ఫర్డ్ ఇండియా ఆంథాలజీ ఆఫ్ తెలుగు దళిత్ వ్రైటింగ్ , లైఫ్ ఇన్ అనంతారం, నేను కమ్యూనిస్టుని వంటి రచనలు చేసింది. ఇటీవల గౌరీ లంకేశ్ రచనల తెలుగు అనువాదాన్ని ప్రచురించింది.

జీవిత విశేషాలు
పురుషాధిక్య భావజాలం గల సనాతన భారతీయ బ్రాహ్మణకుటుంబంలో జన్మించిన గీత చిన్నతనం నుండే తన ప్రతిబంధకాలను అనుకూలంగా మార్చుకుంది. ఈమె తండ్రి కేంద్ర ప్రభుత్వ ఉద్యోగి కావడంతో తరచూ బదిలీలు జరిగేవి. మహారాష్ట్రలోని షోలాపూర్‌లో ఈమె జన్మించింది. ముంబైలో కొంత వరకు, చెన్నైలో కొంత వరకు చదివి హైదరాబాద్‌ వచ్చింది. కోఠీ విమెన్స్‌ కాలేజ్‌లో ఇంటర్మీడియట్ ‌ చదివి ఉస్మానియా విశ్వవిద్యాలయంలోని సైన్స్‌ కాలేజ్‌లో అండర్‌ గ్రాడ్యుయేట్‌ కోర్సులో చేరింది. చదువుకునే రోజుల్లోనే పేదరికం, అసమానత్వం పరిష్కారం దొరకని ప్రశ్నలుగా ఈమెను వెంటాడాయి.  ఈ సమస్యలపై పోరాడుతున్న విద్యార్థి సంఘాల వైపు ఈమె ఆకర్షింపబడింది. తర్వాత కాలంలో ఇంట్లో జరిగిన పరిణామాలూ, ఉస్మానియా యూనివర్శిటీ క్యాంపస్‌లో వాతావరణమూ తన పోస్ట్‌గ్రాడ్యుయేషన్‌ను మధ్యలోనే వదిలేసి ఉద్యమంలో పూర్తిస్థాయి భాగస్వామి అయ్యేలా చేశాయి.  క్యాంపస్‌లో జార్జి రెడ్డి నాయకత్వంలోని ప్రోగ్రెసివ్‌ స్టూడెంట్స్‌ డెమోక్రటిక్‌ యూనియన్‌ మహిళలను గౌరవించడం, సమానంగా చూడ్డం చేసేది. ఈ అంశమే మిగతా ఎందరో విద్యార్థులతోపాటు ఈమెనూ ఉస్మానియా యూనివర్శిటీ విద్యార్థుల వామపక్ష ఉద్యమంలో చేరేలా చేశాయి. అలా మహిళా శక్తిలా ఎదిగి, దూసుకెళ్లిన గీత ఎమర్జెన్సీ సమయంలో అజ్ఞాతంలోకి వెళ్లిపోయింది. 1975లోనే జార్జిరెడ్డి తమ్ముడు సిరిల్‌ రెడ్డిని వివాహం చేసుకుంది.1977లో పారిశుద్ధ్య కార్మికుల హక్కుల కోసం పనిచేయడానికి ఘజియాబాద్‌ వెళ్లి అక్కడే మూడేళ్లుంది. తిరిగొచ్చిన తర్వాత తెలంగాణ రైతుల సమస్యలు, హక్కుల మీద పనిచేసింది.  ప్రగతిశీల మహిళా సంఘం సంస్థాపకుల్లో ఈమె ఒకరు. పారిశుద్ధ్య కార్మికుల కోసం పనిచేసింది. తరువాత తెలంగాణ రైతాంగ సమస్యల హక్కులపైనా పని చేసి వ్యవసాయ కూలీ సంఘాన్ని స్థాపించింది. ఎమర్జెన్సీ సమయంలో వామపక్ష ఉద్యమంలో స్తబ్ధత రావడంతో ఈమె తన మార్గాన్ని మళ్ళించి  తెలుగులో చింతనాశీలమైన సామాజిక సాహిత్యాన్ని ప్రచురించి లాభాపేక్ష లేకుండా ప్రజలకు అందజేసే ఉద్దేశంతో సి.కె.నారాయణరెడ్డి, సిరిల్‌ రెడ్డి, వీరయ్య చౌదరి, ఎం.టి.ఖాన్, సి.భరతుడు మొదలైనవారితో కలిసి హైదరాబాద్ బుక్ ట్రస్ట్ ప్రారంభించింది.  స్త్రీ వాదం, దళిత వాదం, పర్యావరణం మొదలైన సమస్యలపైన చక్కని పుస్తకాలు తీసుకొచ్చింది.

రచనలు

ఇంగ్లీషు
 జీనా హై తో మర్నా సీఖో: ది లైఫ్ అండ్ టైమ్స్ ఆఫ్ జార్జ్ రెడ్డి
 ది ఆక్స్‌ఫర్డ్ ఇండియా ఆంథాలజీ ఆఫ్ తెలుగు దళిత్ వ్రైటింగ్ 
 హియర్ ఐ యామ్‌ అండ్ అదర్ స్టోరీస్ (అనువాదం, మూలం:పి.సత్యవతి)
 లైఫ్ ఇన్ అనంతారం (దేవులపల్లి కృష్ణమూర్తి జీవితచరిత్ర ఊరు వాడ బతుకు కు అనువాదం)
 టేకింగ్ ఛార్జ్ ఆఫ్ అవర్ బాడీస్: ఎ హెల్త్ హ్యాండ్ బుక్ ఫర్ వుమెన్ (వీణా శత్రుఘ్నతో కలిసి)
 ఆన్ దెయిర్ ఓన్: ఎ సోషియో -లీగల్ ఇన్వెస్టిగేషన్ ఆఫ్ ఇంటర్ కంట్రీ అడాప్షన్ ఇన్ ఇండియా
 ఇండియా స్టింకింగ్:మాన్యువల్ స్కావెంజర్స్ ఇన్ ఆంధ్రప్రదేశ్
 ది చైల్డ్ అండ్ ది లా
 విమెన్ అండ్ లా
 ది లంబాడాస్: ఎ కమ్యూనిటి బిసీజ్‌డ్: ఎ స్టడీ ఆన్ ది రిలింక్విష్‌మెంట్ ఆఫ్ లంబాడ గర్ల్ బేబీస్ ఇన్ సౌత్ తెలంగాణ

తెలుగు
 నేను కమ్యూనిస్టుని సి.కె.నారాయణరెడ్డి జీవితం
 మాకొద్దీ ఛండాలం
 1948 హైదరాబాద్ పతనం (అనువాదం. మూలం:మొహమ్మద్ హైదర్)

మూలాలు

బయటి లింకులు
 హైదరాబాద్ బుక్ ట్రస్ట్ బ్లాగు

భారతీయ రచయిత్రులు
ఆంగ్ల రచయితలు
తెలుగు రచయిత్రులు
భారతీయ అనువాద రచయిత్రులు
ప్రచురణకర్తలు
సామాజిక ఉద్యమకారులు
జీవిస్తున్న ప్రజలు
తెలుగు నుండి ఆంగ్లం లోకి అనువాదాలు చేసినవారు